Soltész Miklós: A táborozások megerősítik a fiatalokat közösségükben | kdnp.hu
Alkotmánybíróvá választották Handó Tündét
Fidesz: Támogassák a fegyelmi szabályok szigorítását!
2019. július 18. 22:58
Magyarország Kormánya támogatásával immár negyedik alkalommal kerül megrendezésre a Kaptár – Keresztény Ifjúsági Találkozó Szigetmonostoron.
Soltész Miklós (KDNP), a Miniszterelnökség egyházi és nemzetiségi kapcsolatokért felelős államtitkára a Kaptár – Keresztény Ifjúsági Találkozón, Szigetmonostoron, 2019.07.18-án (KDNP fotó: Váli Miklós)
A Dunaszerdahelyi Plébánia által szervezett ötnapos nyári tábor különféle programokkal, sportolási és szórakozási lehetőséggel, zenével és lelki programokkal várja a Pozsonytól Kassáig érkező 120 magyar fiatalt.
A Szentendrei-sziget népszerű üdülőhelyén megrendezett tábort meglátogatja és a fiatalokkal sportol Soltész Miklós, a Miniszterelnökség egyházi és nemzetiségi kapcsolatokért felelős államtitkára.
Kaptár – Keresztény Ifjúsági Találkozó Szigetmonostoron, 2019.07.18-án (KDNP fotó: Váli Miklós)
Fontos, hogy a fiatal korosztály meg tudja magát erősíteni közösségében, magyarságában és kereszténységében - mondta el a közmédiának Soltész Miklós Szigetmonostoron, a felvidéki szervezésű Kaptár - keresztény ifjúsági találkozó programjaira látogatva csütörtökön.
A táborozások lehetőséget teremtenek a fiatalok teljes emberré nevelésében, hiszen az iskolaidőszak erre nem mindig alkalmas - hívta fel a figyelmet a Miniszterelnökség egyházi és nemzetiségi kapcsolatokért felelős államtitkára.
A gyerekek és a fiatalok számára nagyon fontos, hogy legyenek olyan találkozók, amikor sokkal több időt tudnak szánni egymásra, a határon túl élő közösségeknek pedig - akiknek anyanyelvük, magyarságuk megőrzésére is erőt kell fordítaniuk - nagy mértékben segíti egy-egy tábor - mutatott rá.
Az elmúlt évek során a magyar kormány - akár az Erzsébet, akár a Határtalanul programon vagy az egyházi táborok támogatásán keresztül - külhoni fiatalok ezreit hozza Magyarországra vagy segíti a táboroztatásukat. Bár a felvidéki magyarság a többi külhoni magyarsághoz képest nagyon jó anyagi helyzetben van - mondta -, a nyelvvesztés, a közösségvesztés szempontjából sok veszély fenyegeti őket. Ezért fontos - emelte ki -, hogy a 16-35 év közötti korosztály minél több olyan lehetőséggel találkozzon, amikor saját magukat is megerősítik a közösségben, illetve nyelvüket és magyarságukat, s mindebben erősíti őket a kereszténységük is.
A tábor 400 ezer forint támogatást kapott - tájékoztatott Soltész Miklós, hozzátéve, hogy ezen a nyáron 200, külhoni és magyarországi egyházi tábor több mint 70 millió forint támogatásban részesült. Az államtitkár kiemelte, hogy „ezek a táborok megerősítik keresztény közösségeinket, külhoniakat, magyarországiakat egyaránt".
A július 17. és 21. között zajló táborba elsősorban felvidéki magyar fiatalok érkeztek, de az anyaországból is jelentkeztek - mondta el az MTI-nek Kádek László táborvezető, aki felidézte, hogy 2015-ben szervezték meg először a tábort református mintára. Az idei a negyedik - folytatta -, eddig kétszer szlovákiai, kétszer magyarországi helyszínnel. A találkozóra olyan 16 és 35 év közötti fiatalokat várnak, akik elfogadják a keresztény értékeket. A mintegy 120 magyar fiatal között döntően katolikusok találhatók, de evangélikus és református fiatal is érkezett.
Az idei év központi témája az egyensúly Istennel és az emberekkel - közölte -, de a délutáni fakultációk és az esti evangelizációk számos más témát is érintenek, ilyen például a „Z generáció az egyházban", A szélsőséges csoportok és jelképrendszerük vagy John Simoneau előadásai. A fő- és fakultatív előadások mellett zenével, lelki programokkal és sportolási lehetőséggel várják a fiatalokat, utóbbiba az államtitkár is bekapcsolódott a csütörtöki látogatásakor.
Hölvényi György a HÍR TV-ben - 2019.11.08.
Ünnepség Lengyel-magyar diplomáciai kapcsolatok felvételének 100. évfordulója alkalmából